als_Latn dik_Latn sag_Latn
Futbollisti kryeqytetas i kurbinasve premton se do të kthehet në top formë
Skuadra e Laçit po e përgatit me seriozet sfidën e radhës kundër Tiranës, që do ta zhvillojë ditën e shtunë, në orën 14:00, në stadiumin e saj. Trajneri Armando Cungu pritet të hedhë më të mirët nga minuta e parë, lojtarët që kanë treguar formën më të qëndrueshme gjatë ndeshjeve të para, si dhe seancave stërvitore. Për mesfushorin tiranas, Jetmir Sefa, një produkt i shkollës bardheblu dhe një ish-lojtar i kësaj skuadre, sfida kundër Tiranës është mjaft delikate dhe e rëndësishme për vazhdimësinë e kampionatit.
Një fitore, bën kthesën e madhe, por vjen pikërisht në momentin e duhur ndaj një kundërshtari që është rival për titullin kampion. “Më vjen keq pasi e nisa sezonin me dëmtim. Një problem në pulpë më krijoi shqetësime dhe isha i gatshëm vetëm në sfidën kundër Kukësit. Tani ndihem shumë mirë dhe jam në gjendje ta përballoj të gjithë takimin, por sigurisht është trajneri ai që vendos. Jam i sigurt që do të rikthehem në formën time më të mirë. Kemi një grup shumë të mirë lojtarësh, por për arsye të ndryshme po na mungojnë rezultatet. Tani është krijuar një ngërç psikologjik dhe po presim me padurim të zhbllokohemi.
Të shtunën presim Tiranën në shtëpi, një rival kryesor për titullin kampion, por në fushën tonë do t’i mposhtim ata. Kam respekt për Tiranën pasi aty kam luajtur që në moshë të vogël, por profesionalizmi bën që të jap maksimumin për fanellën e Laçit. Kërkojmë mbështetjen maksimale të tifozëve, pasi ata janë një forcë e madhe për skuadrën. Gjithmonë e kam vlerësuar përkrahjen që Laçi ka pasur nga përkrahësit e tij, sidomos në finalen e Kupës që ishin të shumtë. Tani nuk kemi asnjë zgjidhje tjetër veçse të gjejmë rrugën e suksesit dhe të mendojmë për të ardhmen. Kjo është mundësi e fundit për të bërë kthesën dhe për këtë të gjithë jemi më se të bindur dhe të ndërgjegjshëm”, – deklaron mesfushori Jetmir Sefa.
als_Latn als_Latn als_Latn als_Latn